Κανονισμός (ΕΚ) αριθ. 2267/2000 της Επιτροπής

της 12ης Οκτωβρίου 2000

για τον καθορισμό, για την περίοδο εμπορίας 1999/2000, των ποσών των συνεισφορών στην παραγωγή, καθώς και του συντελεστή υπολογισμού της συμπληρωματικής εισφοράς στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2038/1999 του Συμβουλίου, της 13ης Σεπτεμβρίου 1999, για την κοινή οργάνωση της αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΚ) αριθ. 1527/2000 της Επιτροπής(2), και ιδίως το άρθρο 33 παράγραφος 8 και το άρθρο 34 παράγραφος 5,

Εκτιμώντας τα ακόλουθα:

(1) Το άρθρο 7 παράγραφος 1 του κανονισμού (ΕΟΚ) αριθ. 1443/82 της Επιτροπής, της 8ης Ιουνίου 1982, για τη θέσπιση των λεπτομερειών εφαρμογής του καθεστώτος ποσοστώσεων στον τομέα της ζάχαρης(3), όπως τροποποιήθηκε τελευταία από τον κανονισμό (ΕΚ) αριθ. 392/94(4), προβλέπει ότι τα ποσά της βασικής συνεισφοράς στην παραγωγή και της συνεισφοράς Β καθώς και, ενδεχομένως, ο συντελεστής που αναφέρεται στο άρθρο 34 παράγραφος 2 του κανονισμού (ΕΚ) αριθ. 2038/1999 για τη ζάχαρη, την ισογλυκόζη και το σιρόπι ινουλίνης πρέπει να καθορισθούν πριν από τις 15 Οκτωβρίου για την προηγούμενη περίοδο εμπορίας.

(2) Με τον κανονισμό (ΕΚ) αριθ. 1944/1999 της Επιτροπής(5) το μέγιστο ποσό που αναφέρεται στο άρθρο 33 παράγραφος 4 πρώτη περίπτωση του κανονισμού (ΕΚ) αριθ. 2038/1999 αυξήθηκε για την περίοδο εμπορίας 1999/2000 σε 37,5 % της τιμής παρέβασης της λευκής ζάχαρης.

(3) Η προβλεπόμενη συνολική ζημία που διαπιστώνεται σύμφωνα με το άρθρο 33 παράγραφοι 1 και 2 του κανονισμού (ΕΚ) αριθ. 2038/1999 απαιτεί, για τον καθορισμό των ποσών της εισφοράς στην παραγωγή για την περίοδο εμπορίας 1999/2000, να ληφθούν υπόψη τα ανώτατα ποσά που αναφέρονται στο άρθρο 33 του εν λόγω κανονισμού, ανάλογα με την περίπτωση προσαρμοσμένα σύμφωνα με τον κανονισμό (ΕΚ) αριθ. 1944/1999.

(4) Το άρθρο 34 παράγραφος 1 του κανονισμού (ΕΚ) αριθ. 2038/1999 προβλέπει ότι εισπράττεται σμπληρωματική εισφορά από τους βιομηχάνους, όταν η συνολική ζημία που διαπιστώνεται κατ' εφαρμογή του άρθρου 33 παράγραφοι 1 και 2 του εν λόγω κανονισμού δεν καλύπτεται πλήρως από τα έσοδα των εισφορών στην παραγωγή. Για την περίοδο εμπορίας 1999/2000 αυτή η συνολική μη καλυπτόμενη ζημία ανέρχεται σε 146221038 ευρώ. Εφεξής, πρέπει να καθοριστεί σε 0,18506 ο συντελεστής που αναφέρεται στο άρθρο 34 παράγραφος 2 του εν λόγω κανονισμού, που αντιπροσωπεύει για την Κοινότητα τη σχέση μεταξύ της συνολικής ζημίας που διαπιστώθηκε για την περίοδο εμπορίας 1999/2000 σύμφωνα με το άρθρο 33 παράγραφοι 1 και 2 του ιδίου κανονισμού και των εσόδων από την εισφορά στη βασική παραγωγή, και την εισφορά Β για την περίοδο αυτή, η σχέση δε αυτή μειώνεται κατά 1.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα ποσά των εισφορών στην παραγωγή στον τομέα της ζάχαρης καθορίζονται για την περίοδο εμπορίας 1999/2000 σε:

α) 1,2638 ευρώ ανά 100 χιλιόγραμμα λευκής ζάχαρης ως βασική συνεισφορά για τη ζάχαρη Α και Β·

β) 23,6963 ευρώ ανά 100 χιλιόγραμμα λευκής ζάχαρης ως συνεισφορά Β για τη ζάχαρη Β·

γ) 0,5330 ευρώ ανά 100 χιλιόγραμμα ξηράς ουσίας ως βασική συνεισφορά για την ισογλυκόζη Α και την ισογλυκόζη Β·

δ) 9,9425 ευρώ ανά 100 χιλιόγραμμα ξηράς ουσίας ως συνεισφορά Β για την ισογλυκόζη Β·

ε) 1,2638 ευρώ ανά 100 χιλιόγραμμα ξηράς ουσίας ισοδυνάμου ζάχαρης/ισογλυκόζης ως προκαταβολή επί της βασικής συνεισφοράς για το σιρόπι ινουλίνης Α και το σιρόπι ινουλίνης Β·

στ) 23,6963 ευρώ ανά 100 χιλιόγραμμα ξηράς ουσίας ισοδυνάμου ζάχαρης/ισογλυκόζης της συνεισφοράς Β για το σιρόπι ινουλίνης Β.

Άρθρο 2

Ο συντελεστής που προβλέπεται στο άρθρο 34 παράγραφος 2 του κανονισμού (ΕΚ) αριθ. 2038/1999 καθορίζεται για την περίοδο εμπορίας 1999/2000 σε 0,18506.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Οκτωβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 252 της 25.9.1999, σ. 1.

(2) ΕΕ L 175 της 14.7.2000, σ. 59.

(3) ΕΕ L 158 της 9.6.1982, σ. 17.

(4) ΕΕ L 53 της 24.2.1994, σ. 7.

(5) ΕΕ L 241 της 11.9.1999, σ. 13.